Dadap

Dadap (Erythrina variegata) nyaéta tangkal anu asalna tina kulawarga  Fabaceae. Loba kapanggih  dimangpaatkeun pikeun pager hirup jeung tangkal pangiuhan di sisi jalan. Urang Jawa nyebut dadap téh dadap ayam atawa dadap laut;  urang Madura nyebutna theutheuk ; di Bali disebutna dalungdung; di Timor disebutna deris; urang Maluku nyebutna galala itam.

Di sababaraha Nagara Asia, tangkal dadap ogé loba kapanggih hirup kalawan mibanda ngaran atawa sebutan anu béda-béda: dapdap, andorogat (Fil.); th'ong banz (Laos (Sino-Tibetan)); thong baan, thong laang laai, thong phueak (Thai); penglay-kathit (Burma); Indian coral tree, variegated coral tree, tiger's claw (Ingg.); arbre au corail, arbre immortel (Fr.) jeung réa-réa deui.ICRAF Agroforestry Tree Database: Erythrina variegata L.

Tangkal dadap hirup kalawan subur di daérah anu jemlék rada garing meueusan, kalawan turun hujan 800 – 1500 mm dina sataun atawa 5-6 usum hujan. Loba kapanggih hirup ti mimiti sisi basisir anu perenahna 1500 m dpl (luhureun beungeut cai laut). Dadap bisa hirup dina taneuh anu  keusikan, ngandung uyah, taneuh anu mindeng kakeueum ku cai, kitu ogé taneuh apu.

 Pedaran 

Tangkal dadap déwasa jangkuna kurang leuwih 15–20 m kalawan gedé tangkalna 50–60 cm. Tangkalna anu masih ngora kénéh kelirna héjo semu paul, coklat ngora, aya ogé semu bodas. Mangsa geus ngolotan tangkalna bijil cucuk laleutik (1–2 mm) kelirna hideung.Jensen, M. 1999. Trees Commonly Cultivated in Southeast Asia: an illustrated field guide. 2nd Ed. FAO - RAP Publication: 1999/13 Dadap mah tangkalna henteu pati kékép, dauna ngajumpluk, tur ngarangrangan mangsa datang usum halodo.

Daun bijil tilu lambar dina cacupat, kelirna héjo tur hejo ngora mangsa pucuk kénéh, gagang daun ka cupatna panjang kurang leuwih  10–40 cm.Steenis, CGGJ van. 1981. Flora, untuk sekolah di Indonesia. PT Pradnya Paramita, Jakarta. Hal. 234-215.

Kembangna bijil tina tungtung régang, ngaranggeuy wanguna lencop, ngéntép dina sikatanna, ieu kembang téh ilaharna merentis mangsa daunna ngarangrangan. kelirna beureum euceuy nepika beureum kolot, mangsa geus ligar gedéna  5,5-8 × 8 cm. Sikina aya dina jero polong anu kandel tur kelirna semu hideung, ngarempet ngawangun siki-siki anu aya disajerounna, 15–20 cm × 1.5–2 cm, dina unggal polong aya 5-10 siki wanguna kawas endog lalonyod, kelirna kopi, aya ogé anu beureum, gandaria kolot.NFTA. 1994. Erythrina variegata: more than a pretty tree. NFTA 94-02. Waimanalo.

 Kagunaan 
Tangkal dadap dimangpaatkeun pikeun pangiuh di kebon-kebon kopi jeung coklat, tangkal rambatan pedes, seureuh, paneli atawa hui gadung. Bisa waé dipaké tihang-tihang pager hirup. Di daérah pasifik mah tangkal dadap dimangpaatkeun pikeun ngurangan tarikna angin.

Tangkal dadap ngahasilkeun kai anu kelirna bodas, watekna hampang (BJ 0,2-0,3), hipu, sok dimangpaatkeun pikeun nyieun kukumbul, soko boboko, peti-peti wadah buah, pigura, jeung rupa-rupa kaulinan budak. ka dieunakeun kai dadap geus dicoba ogé pikeun nyieun bubur kertas pulp. Kai dadap mah teubisa dipaké pikeun suluh ku lantaran besem tur ngelun haseupna.

Dauna bisa dimangpaatkeun pikeun ibu-ibu anu keur nyusuan sangkan loba cai susuna, ngubaran anu hése saré, kembangna ogé bisa dimangpaatkeun pikeun ngalancarkeun datang bulan atawa haid.Heyne, K. 1987. Tumbuhan Berguna Indonesia, jil. 2. Yay. Sarana Wana Jaya, Jakarta. Hal. 1031-1033. Nginum cai peresan daun dadap tuluy dicampurkeun jeung madu bisa nyageurkeun panyakit cacingeun jeung peujit murilit (disentri). Daun beunang ngaleumpeuh (didéang dina seune lepika layu) tuluy ditaplokeun kanu karasa nyeuri alatan reumtik.

Daun-daun dadap ogé dimangpaatkeun pikeun parab ingon-ingon ogé  gemuk pepelakan. Ieu alatan dina daun dadap mibanda protein jeung nitrogen kawilang loba.  Dadap anu gedé mejeuhna bisa dituar 3-4 kali dina sataun, kalawan ngahasilkeun 15-50 kg parab ingon-ingon dina sataun. Salila ieu daun dadap tacan aya kabejakeun ngabalukarkeun weureu pikeun ingon-ingon (toksik) . Melak tangkal dadap diburuan bisa ngabantu nyuburkeun taneuh ku sabab,  bakteri  Bradyrhizobium  anu aya dina tangkal dadap bisa neundeun nitrogen tina hawa di luar. Dadap ogé bisa dipaké pikeun ngabasmi hama Inséktisida .

Kandungan Racun
Hasil panalungtikan dina taun  1980-an nétélakeun yén dina daun, tangkal, jeung buah dadap mibanda sababaraha racun anu disebut asam hidrosianida, eritrina, alkaloid, jeung hipaforin. Sahenteuna kungsi dipecakan ka Bangkong, anu dibéjakeun cenah éta bangkong leuwih tanginas dina luncatna. Ngan waé engké dina turunan éta bangkong (derivative-na), di mana kainum cai dadap bisa ngabalukarkeun éta bangkong jadi lumpuh.Dharma, AP (1987). Indonesian Medicinal Plants [Tanaman Obat Indonesia]. hal.60. Jakarta:Balai Pustaka. ISBN 979-407-032-7.

 Katangtuan melak
Melak tangkal dadap bisa tina siki atawa potongan tangkalna.
Siki-siki dadap saméméhna pelakkeuneun kudu dikeueum heula dina cai haneut (80 °C) kurang leuwih 10 menit, tuluy dikeueuman ku cai biasa sapeuting, kakara isukana dibungbun (dicecebkeun kana taneuh).
ieu siki baris kaluar sirung sabada  8-10 poé, téréh gedé tur jangkung dina waktu  8-10 minggu jangkungna geus nepi ka  30–50 cm dalam.
Melak ku jalan distek tangkalna, teukteuk dahan dadap  kurang leuwih  panjang 2–3 m jeung gedéna  2–5 cm, tunda heula sapoé sapeuting sangkan henteu gancang buruk diserang supa. isukna kakara ditancebkeun.

Dicutat tina 

Tutumbu Kaluar

 Tutumbu kaluar 

 Germplasm Resources Information Network: Erythrina variegata
 Flowers of India: Indian Coral Tree

Kategori:Tutuwuhan
Kategori:Tangkal ubar
Kategori:Tutuwuhan tropis
Kategori:Tutuwuhan Indonésia
Kategori:Tutuwuhan ubar
Kategori:Kekembangan
Kategori:Tutuwuhan hias
Kategori:Fabaceae
Kategori:Ubar